**Konferencija u povodu 20. obljetnice Programa GLOBE**

Konferencijom koja se održava **13. studenog 2015. u Zagrebu** obilježavamo 20 godina provedbe Programa GLOBE u Hrvatskoj. To povod da se pogleda unatrag i pokuša procijeniti koliki je put prijeđen, da se vrednuje doprinos Programa GLOBE odgoju i obrazovanju te promicanju brige za okoliš.

Cilj nam je identificirati i jasno odrediti dobrobiti koje proizlaze iz provedbe ovog programa za učenike, za učitelje i nastavnike, za škole i društvo. Stoga pozivamo sudionike da pripreme kratka izlaganja o svojim iskustvima i svojem viđenju postignuća u ovih 20 godina. Izlaganja će dati doprinos cjelokupnoj evaluaciji Programa GLOBE pa autori trebaju naročitu pozornost usmjeriti na procjenu i vrednovanje njegovih učinaka, a obrazloženje dati na konkretnim primjerima iz vlastitog iskustva. Molimo autore da odaberu temu izlaganja u jednom od 4 područja karakteristična za Program GLOBE:

1. **GLOBE projekti za dobrobit lokalne zajednice**

Mnoge su škole **primjenom GLOBE metodologije istraživale probleme primijećene u svojem okolišu**, a o rezultatima su informirale lokalnu vlast i sugrađane. To su primjeri GLOBE projekata koji su tijesno povezani s građanskim odgojem i obrazovanjem, a izvodeći ih učenici su razvijali niz životno važnih vještina. Pozivaju se GLOBE voditelji s takvim iskustvima da opišu projekte koji su imali utjecaj, odjek u javnosti ili su djelovali upozoravajuće na lokalnu zajednicu. Posebno je važno analizirati dobrobit za učenike koji sudjeluju u takvim projektima, opisati njihove reakcije te procijeniti mogući dugoročni utjecaj na njihove stavove i vrijednosti.

1. **GLOBE doprinosi boljem razumijevanje prirodoslovnih koncepata**

GLOBE je definiran kao prirodoslovno–matematičko-informatički program u kojem učenici **praktično uče i na konkretnim primjerima uočavaju, potkrjepljuju i otkrivaju one prirodoslovne koncepte** koji su im u tradicionalnom poučavanju daleki i slabije razumljivi. Stoga je neobično važno analizirati koliko GLOBE podupire usvajanje (razumijevanje) bitnih prirodoslovnih koncepata. Ako da, kojih koncepata i na koji način? Pozivaju se GLOBE voditelji da opišu svoja iskustva u primjeni GLOBE sadržaja u funkciji poboljšanja učeničkog razumijevanja bitnih koncepata njihovog predmeta. Trebalo bi odgovoriti na pitanja: Koji koncepti u redovitoj nastavi vašeg predmeta učenicima postaju jasniji uz primjenu GLOBE sadržaja (protokola, instrumenata, rezultata mjerenja, dodatnih sadržaja i slikovnog materijala, aktivnosti učenja – learning activities)? Koje ste GLOBE sadržaje i na koji način primijenili u nastavi svojeg predmeta, poučavajući koje koncepte?

1. **GLOBE doprinosi razvoju IKT vještina**

U početku provedbe programa GLOBE sudjelovalo je mnogo informatičara, koji su u tom programu nalazili potporu za svoje poučavanje. Danas se uključuje manje informatičara, ali je opća informatička osposobljenost svih učitelja i nastavnika, kao i informatička opremljenost škola jako porasla. Zanimljivo se prisjetiti iskustava s primjenom IKT u početku provedbe Programa GLOBE i usporediti ih s današnjom situacijom u školama. Uporaba računala i interneta, što je u počecima GLOBE implementacije bio veliki problem, samo je jedan od aspekata informacijsko-komunikacijske dimenzije Programa GLOBE. GLOBE je ponajprije **mreža koja povezuje ljude iz različitih grupacija, ali sa sličnim interesima te omogućuje pohranjivanje i razmjenu informacija.** Zanimljivo je analizirati koliko učenici i nastavnici koriste upravo tu dimenziju Programa GLOBE te mogu li se identificirati konkretne dobrobiti u smislu vještina i spoznaja. Pozivaju se sudionici s iskustvima na tom području i interesom za ovo područje obrazovanja da pokušaju definirati uočene dobrobiti.

1. **Odgojni učinci provedbe programa GLOBE**

Mnogi GLOBE voditelji ističu odgojnu vrijednost provedbe Programa GLOBE. Bilo bi zanimljivo prikazati konkretne primjere i modele rada koji su se pokazali uspješnima.

**Prijava izlaganja – sažetak:**

Sažetak izlaganja (trajanja 10 do 15 minuta) treba poslati na adresu diana.garasic@gmail.com najkasnije do 15. listopada. Na istu adresu možete uputiti pitanja, primjedbe ili prijedloge u vezi organizacije konferencije.

Sažetak treba biti napisan u pismu Time New Roman, font 12, a može sadržavati maksimalno 5.000 znakova (uključujući razmake).

Svi sudionici Konferencije iz škola (i oni koji prijave izlaganje), koji trebaju potvrdu o sudjelovanju, moraju se prijaviti putem aplikacije <http://ettaedu.azoo.hr>

 U slučaju prijave većeg broja izlaganja, program konferencije može biti protegnut na subotu, 14. 11. 2015., kad je planirana usporedna izvedba početnog i naprednog modula za GLOBE voditelje.

Javite za koje ste područje obuke zainteresirani kako bismo „skrojili“ program koji će zadovoljiti što veći dio interesa sudionika.

**Nadamo se da ćete se odazvati ovom pozivu, podijeliti svoje iskustvo s ostalim sudionicima i time uveličati proslavu 20. godišnje provedbe Programa GLOBE!**

Državna koordinatorica

dr. sc. Diana Garašić

Agencija za odgoj i obrazovanje, Zagreb, Donje Svetice 38

Tel: 01 2785 020. E-mail: diana.garasic@azoo.hr; diana.garasic@gmail.com